Fl-20 ta' Diċembru 2017, l-ambaxxaturi għall-UE kkonfermaw il-qbil politiku li ntlaħaq bejn il-presidenza u l-Parlament Ewropew dwar regoli msaħħa tal-UE għall-prevenzjoni tal-ħasil tal-flus u l-finanzjament tat-terroriżmu. L-abbozz ta' direttiva għandu żewġ objettivi ewlenin: il-prevenzjoni tal-użu tas-sistema finanzjarja għall- finanzjament ta' attivitajiet kriminali li jsaħħaħ ir- regoli ta' trasparenza biex jiġi pprevenut il-ħabi ta' fondi fuq skala kbira. L-għan hu li titwaqqaf attività finanzjarja kriminali mingħajr ma jixxekkel il-funzjonament normali tas-swieq finanzjarji u s-sistemi ta' pagament. Filwaqt li jemenda d-direttiva 2015/849, it-test miftiehem jipprova jibbilanċja l-ħtieġa ta' aktar sigurtà mal-ħarsien tad-drittijiet fundamentali u l-libertajiet ekonomiċi. Il-proposta hi parti minn pjan ta' azzjoni tal-Kummissjoni kontra l-finanzjament tat-terroriżmu, stabbilit fl-2016 wara għadd ta' attakki terroristiċi fl-Ewropa. "Il-qbil tal-lum hu pass importanti fit-tneħħija tal-mezzi disponibbli għat-terroristi", qal Toomas Tõniste, ministru għall-finanzi tal-Estonja, li bħalissa għandha f'idejha l-presidenza tal-Kunsill. "Fih miżuri ġodda li ser jgħinu lill-awtoritajiet jintraċċaw aħjar il-flussi finanzjarji u jfixklu l-finanzjament ta' netwerks kriminali" Il-bidliet ewlenin meta mqabbla mad-direttiva 2015/849 jinvolvu: - aċċess imtejjeb għar-reġistri tas- sjieda benefiċjarja , sabiex tittejjeb it-trasparenza dwar is-sjieda ta' kumpaniji u fiduċjarji. Ir-reġistri ser ikunu interkonnessi wkoll biex tiġi ffaċilitata l-kooperazzjoni bejn l-istati membri. L- aċċess għall-informazzjoni dwar is-sjieda benefiċjarja hu previst kif ġej: l-aċċess pubbliku għal informazzjoni dwar is-sjieda benefiċjarja b'rabta ma' kumpaniji; aċċess fuq il-bażi ta' "interess leġittimu" għal informazzjoni dwar is-sjieda benefiċjarja b'rabta ma fiduċjarji u arranġamenti legali simili; aċċess pubbliku fuq talba bil-miktub għal informazzjoni dwar is-sjieda benefiċjarja b'rabta ma' fiduċjarji li huma sid ta' kumpanija li mhijiex inkorporata fl-UE; L-istati membri ser iżommu d-dritt li jipprovdu aċċess aktar mifrux għall-informazzjoni, skont il-liġi nazzjonali tagħhom. - l-indirizzar ta' riskji marbuta ma' kards bi ħlas antiċipat u muniti virtwali . Il-limitu għall-identifikazzjoni ta' detenturi ta' kards bi ħlas antiċipat jitnaqqas minn €250 għal €150 u jiġu estiżi r-rekwiżiti ta' verifika tal-klijent. Il-pjattaformi ta' skambju ta' muniti virtwali u l-fornituri ta' portafolli ta' kustodja ser ikollhom japplikaw kontrolli ta' diliġenza dovuta tal-klijent, u b'hekk tintemm l-anonimità assoċjata ma' tali skambji; - it-tisħiħ tal-kooperazzjoni bejn l- unitajiet tal-intelligence finanzjarja tal-istati membri. L-unitajiet tal-intelligence finanzjarja ser ikollhom aċċess għal informazzjoni f'reġistri ċentralizzati ta' kontijiet bankarji u ta' ħlas, li jippermettilhom jidentifikaw lid-detenturi tal-kontijiet; - kontrolli mtejba ta' pajjiżi terzi riskjużi. Il-Kummissjoni stabbilixxiet u taġġorna b'mod regolari lista armonizzata ta' pajjiżi mhux tal-UE b'nuqqasijiet fis-sistemi tagħhom tal-prevenzjoni tal-ħasil tal-flus. Ser ikunu meħtieġa miżuri addizzjonali ta' diliġenza dovuta għal flussi finanzjarji minn dawn il-pajjiżi. Il-lista hi msejsa fuq dik stabbilita fil-livell internazzjonali mit-Task Force ta' Azzjoni Finanzjarja; Il-passi li jmiss Il-Parlament u l-Kunsill issa ser jintalbu jadottaw id-direttiva proposta fl-ewwel qari. Il-Kunsill jeħtieġ maġġoranza kwalifikata. (Bażi legali: l-artikolu 114 tat-Trattat dwar il-Funzjonament tal-Unjoni Ewropea.) It-test tal-kompromess finali dwar id-direttiva kontra l-ħasil tal-flus Pjan ta' azzjoni ta' Frar 2016 tal-Kummissjoni għat-tisħiħ tal-ġlieda kontra l-finanzjament tat-terroriżmu Task Force ta' Azzjoni Finanzjarja Skeda informattiva dwar il-pjan ta' azzjoni ta' Frar 2016 dwar il-prevenzjoni tal-finanzjament tat-terroriżmu